РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/149-14

18. јун 2014. године

Б е о г р а д

ЗАПИСНИК

СА 12. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 18. ЈУНА 2014. ГОДИНЕ

Седница је почела у 9,30 часова.

Седницом је председавао Зоран Бабић, председник Одбора.

Седници су присуствовали чланови Одбора: Катарина Ракић, Петар Петровић, Александар Марковић, Олгица Батић, Милисав Петронијевић, Саша Максимовић, Обрад Исаиловић и Дарко Лакетић.

Седници су присуствовали заменици одсутних чланова Одбора: Биљана Хасановић Кораћ, заменик Снежане Маловић, Љиљана Малушић, заменик Љубише Стојмировића и Весна Ракоњац, заменик Верољуба Матића.

Седници је присуствовао народни посланик Зоран Живковић.

Седници нису присуствовали чланови Одбора: Милан Кркобабић, Весна Мартиновић, Љубиша Стојмировић, Верољуб Матић, Душица Стојковић, Ђорђе Милићевић, Снежана Маловић и Драгана Баришић.

На предлог председника, Одбор је једногласно утврдио следећи

Д н е в н и р е д:

- усвајање записника са 9, 10. и 11. седнице Одбора –

1. Разматрање оставке коју је на функцију народног посланика поднела Сања Туцаковић (01 број 118-1954/14 од 12. јуна 2014.године);

2. Разматрање захтева Новице Тончева, народног посланика, за давање мишљења за обављање друге јавне функције (21 број 02-1945/14 од 12. јуна 2014. године);

3. Разматрање захтева Милана Новаковића, народног посланика, за давање мишљења за обављање функције (21 број 02-1970/14 од 13. јуна 2014. године);

4. Разматрање обавештења генералног секретара о изрицању мере одржавања реда Зорану Живковићу, народном посланику, на Четвртој седници Првог редовног заседања Народне скупштине у 2014. години (21 број 120-1774/14 од 5. јуна 2014. године);

5. Разно.

Пре преласка на разматрање прве тачке дневног реда Одбор је једногласно, без примедаба, усвојио записнике са 9, 10. и 11. седнице Одбора.

**Прва тачка дневног реда**: Разматрање оставке коју је на функцију народног посланика поднела Сања Туцаковић (01 број 118-1954/14 од 12. јуна 2014.године)

Председник Одбора обавестио је чланове и заменике чланова Одбора да је оставка Сање Туцаковић на функцију народног посланика поднета у складу са Законом о избору народних посланика и Пословником Народне скуштине, као и да је именована, у складу са чланом 198. став 2. Пословника Народне скупштине, позвана да присуствује овој седници.

Дискусије није било.

На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Сање Туцаковић, изабране са Изборне листе АЛЕКСАНДАР ВУЧИЋ - БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста), наступио случај из члана 88. став 1. тачка 2. Закона о избору народних посланика у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

На тај начин омогућава се избор новог народног посланика, путем додељивања мандата од стране подносиоца наведене изборне листе другом кандидату, у складу са чланом 92. Закона о избору народних посланика.

За известиоца Одбора на седници Народне скупштине одређен је Зоран Бабић, председник Одбора.

**Друга тачка дневног реда**: Разматрање захтева Новице Тончева, народног посланика, за давање мишљења за обављање друге јавне функције (21 број 02-1945/14 од 12. јуна 2014. године)

Председник одбора је обавестио чланове и заменике чланова Одбора да се Новица Тончев обратио Одбору захтевом 21 број 02-1945/14 за давање позитивног мишљења за истовремено обављање функције народног посланика и функције председника Скупштине општине Сурдулица.

У дискусији су учествовали: Петар Петровић, Милисав Петронијевић и Зоран Бабић.

Учесници дискусије су указали на проблеме који постоје у примени Закона о Агенцији за борбу против корупције и различита тумачења одредби тог закона о спојивости функције народног посланика и одборника, односно заменика председника јединице локалне самоуправе, посебно имајући у виду различито поступање Агенције према појединим народним посланицима од којих се тражи да доставе позитивно мишљење Одбора да уз функцију народног посланика могу да обављају и функцију одборника, односно заменика председника јединице локалне самоуправе. С тим у вези, предложено је да наведено питање буде решено приликом измена Закона о Агеницији за борбу против корупције које се очекују у наредном периоду.

На предлог председника, Одбор је већином гласова дао позитивно мишљење да Новица Тончев, уз функцију народног посланика, може да обавља и функцију председника Скупштине општине Сурдулица.

**Трећа тачка дневног реда**: Разматрање захтева Милана Новаковића, народног посланика, за давање мишљења за обављање функције (21 број 02-1970/14 од 13. јуна 2014. године)

Председник одбора је обавестио чланове и заменике чланова Одбора да се Милан Новаковић обратио Одбору захтевом 21 број 02-1970/14 за давање мишљења да уз вршење функције народног посланика на коју је ступио 16. априла 2014. године, може да обавља и функције члана Управног одбора Одбојкашког клуба Војводина и члана Управног одбора Атлетског клуба Нови Сад које је обављао и пре ступања на функцију народног посланика, без накнаде. У захтеву је навео да ни једна од ових функција не представља функцију у смислу члана 2. став 1. тачка 3. Закона о Агенцији за борбу против корупције, као и да оне не захтевају његово ангажовање у пуном радном времену.

Дискусије није било.

На предлог председника, Одбор је већином гласова дао позитивно мишљење да Милан Новаковић може да обавља послове члана Управног одбора Одбојкашког клуба Војводина и члана Управног одбора Атлетског клуба Нови Сад, уз вршење функције народног посланика.

**Четврта тачка дневног реда**: Разматрање обавештења генералног секретара о изрицању мере одржавања реда Зорану Живковићу, народном посланику, на Четвртој седници Првог редовног заседања Народне скупштине у 2014. години (21 број 120-1774/14 од 5. јуна 2014. године)

Председник Одбора упознао је чланове и заменике чланова Одбора са садржином обавештења генералног секретара Народне скупштине о изреченој мери због повреде реда на Четвртој седници Првог редновног заседања Народне у 2014. години, одржаној 28. јуна 2014. године, народном посланику Зорану Живковићу - једна опомена. Уз обавештење је достављен извод из стенографских бележака са те седнице.

У дискусији су учествовали: Зоран Живковић, Зоран Бабић и Олгица Батић.

Зоран Живковић је изнео примедбу да није било основа за изрицање опомене на седници Народне скупштине и образложио разлоге због којих му је председник Народне скупштине изрекао опомену.

Олгица Батић и Зоран Бабић указали су да је Одбор дужан да примењује одредбу Пословника којом је овлашћен да доноси одлуке о новчаним казнама и да нема овлашћење да улази у меритум мере коју је изрекао председавајући на седници Народне скупштине.

На предлог председника, Одбор је већином гласова донео одлуке о новчаном кажњавању народног посланика Зорана Живковића, у висини од 7.589,00 динара, због изречене мере одржавања реда на Четвртој седници Првог редовног заседања Народне скупштине у 2014. години.

**Пета тачка дневног реда**: Разно

Председник Одбора је обавестио чланове и заменике чланова Одбора позиву Упућеном Одбору за учешће на састанку административних комисија парламената ентитета Брчко Дистрикта Босне и Херцеговине и парламената земаља у региону, који ће бити одржан у Сарајеву, 3. и 4. јула, а на тему обезбеђења финансијске аутономије парламената.

Договорено је да на предстојећем састанку Одбор представљају Олгица Батић, Весна Мартиновић, чланови Одбора и Светлана Дедић, секретар Одбора.

\*\*\*

Седница је завршена у 10,00 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Зоран Бабић